Faren hadde lastet ned «Clash of Clans» på sønnens iPad og opprettet en Apple-id til sønnen knyttet til kredittkortet sitt.

I perioden 26. juni til 24. juli i fjor trakk 14-åringen på pappas kredittkort og brukte til sammen 89.000 kroner på å kjøpe spillpoeng i «Clash of Clans», skriver Dagens Næringsliv. 16.899 kroner av denne summen er allerede tilbakebetalt til kortholder fra Apple.

Foto: Milla Takala / AP

Fikk ikke medhold

Mannen klaget saken inn til Finansklagenemnda, men fikk ikke medhold. Han nektet for å ha gitt sønnen fullmakt eller tillatelse til å foreta kjøpene.

– Kortholder erkjenner at det var uforsiktig av ham å legge inn kortopplysningene tilknyttet kortet, men han var ukjent med at det kunne få et slikt omfang, skrev mannen i sin klage.

Disponerte farens kredittkort

Finansklagenemnda vektlegger i sin avgjørelse at mannen har brutt kortvilkårene ved å la andre disponere sitt kredittkort.

– Slik nemnda ser det, har kortholderen forsettlig brutt disse vilkårene ved å legge kortopplysningene inn i sønnens Apple-id slik at betalinger kunne utføres av sønnen, heter det i avgjørelsen.